Uznesenie Krajského súdu Bratislava sp. zn. 6S/162/2015 z 5. 10. 2015
Uznesenie Krajského súdu Bratislava z 5. októbra 2015, sp. zn. 6S/162/2015, ECLI:SK:KSBA:2015:1015201095.1
Súd: Krajský súd Bratislava
Spisová značka: 6S/162/2015
ECLI: ECLI:SK:KSBA:2015:1015201095.1
Dátum vydania: 5. 10. 2015
Forma: Uznesenie
Text rozhodnutia
Súd: Krajský súd Bratislava Spisová značka: 6S/162/2015 Identifikačné číslo súdneho spisu: 1015201095 Dátum vydania rozhodnutia: 06. 10. 2015 Meno a priezvisko sudcu, VSÚ: JUDr. Soňa Langová ECLI: ECLI:SK:KSBA:2015:1015201095.1 Uznesenie Krajský súd v Bratislave v právnej veci žalobcu: Prešovská univerzita v Prešove, so sídlom Ul. 17. novembra 15, 080 01 Prešov, právne zastúpený: Mgr. Matúš Chmelo, advokát so sídlom Royova 9, 921 01 Piešťany, proti žalovanému: Výskumná agentúra, so sídlom Hanulova 5/B, 841 01 Bratislava, o preskúmanie zákonnosti rozhodnutia žalovaného Správy o zistenej nezrovnalosti č. N21501053/S01 zo dňa 4.6.2015 a o odklade vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného Správy o zistenej nezrovnalosti č. N21501053/S01 zo dňa 4.6.2015, až do právoplatnosti rozhodnutia súdu o žalobe žalobcu. o d ô v o d n e n i e : Žalobou doručenou Krajskému súdu v Bratislave dňa 6.7.2015 sa žalobca domáhal preskúmania zákonnosti rozhodnutia žalovaného - Správy o zistenej nezrovnalosti č. N21501053/ S01 zo dňa 4.6.2015 a zároveň sa domáhal odkladu vykonateľnosti. Žalobca vo svojej žiadosti o odklad vykonateľnosti uviedol, že v akademickom roku 2014/2015 bolo na univerzite zapísaných 9.477 študentov. Žalobca vystavuje každoročne vyvážený rozpočet, pričom na rok 2015 sú rozpočtované celkové výnosy náklady v objeme XX.XXX,XXX €, z čoho dotácia zo štátneho rozpočtu predstavuje XX.XXX.XXX,- €, t.j. 87,63 %. Z uvedených finančných prostriedkov je X.XXX.XXX,- €, t.j. 25,81 % účelovo určených Ministerstvom školstva, vedy výskumu a športu SR. Ostávajúce finančné prostriedky, t.j. 86,44 % rozpočtu predstavujú mzdové náklady vrátane odvodov a náklady na zabezpečenie plynulej prevádzky univerzity. V správe o nezrovnalosti je korekcia vyčíslená na 25% objemu preinvestovaných prostriedkov, čo predstavuje sumu XXX.XXX,XX €, čo pri celkovom rozpočte univerzity predstavuje až 2,7 % rozpočtu. Univerzita nedisponuje v žiadnom prípade voľnými disponibilnými zdrojmi, uvedená korekcia je pre Univerzitu likvidačná a výkonom môže dôjsť k nezvratným dôsledkom nielen vo sfére žalobcu, ale aj v celospoločenskom rozmere. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd na základe obsahu spisu skonštatoval, že sú splnené podmienky pre postup podľa ustanovenia § 250c veta druhá O.s.p. , preto žiadosti žalobcu bolo vyhovené a uznesením bola odložená vykonateľnosť napadnutého rozhodnutia až do právoplatnosti rozhodnutia súdu o podanej žalobe. Poučenie: Proti tomuto uzneseniu odvolanie nie je prípustné.

